‘n Oog vir ‘n oog | Jan se twak
← Klein Twak word twee
Die verdwaalde (duif)boer →
‘n Oog vir ‘n oog	Posted on 2011/04/06	by Jan Twak Ek moes seker al onraad vermoed het toe die jongeling die dag met ‘n Ford Cortina by die huis langs ons gestop het. Dit is een van daai karre wat jy tien straatblokke ver al hoor aankom en ek praat nie van die enjin nie, dié hoor mens eers van so agt blokke ver. Die eerste gewaarwording van die snawel se naderkoms is gewoonlik so ‘n liggiese doef-doef op mens se sensitiewe dele, ek vermoed dis nou as hy min of meer die dorp binne ry. Dan word die doef-doef al hoe erger tot dit voel later soos ‘n hasie met ‘n hamer wat met Duracells gelaai is. Dan stop die lekkerte en die doef-doef skuif op tot by mens se borskas. As die klein stront met sy Cortina om die draai kom, sit die doef-doef in mens se keel en onderste harsings vas en dit voel of mens in die binnekant van ‘n lugdrukboor vasgekeer is. Daar was hoeka mos die ou grappie oor die chemiese formule van kak: XR6.
Sekere dele van die Bybel val maar nou net eenvoudig makliker op die oor én gemoed as ander. Soos die stukkie wat praat van ‘n oog vir ‘n oog en ‘n tand vir ‘n tand. Baie lekkerder as die “draai-die-ander-wang-stukkie”. Maar daardie aand beleef ons dorpie ‘n klankaanslag wat géén stukkie in die Bybel sou kon stil preek nie. Ek het mos self in my lewe musiek gemaak. Gróót musiek, onder andere by die Vrystaat Stadion. Die musiekstelletjie wat ek gebruik het, was darem self nie vir sissies nie. Ek sê vir Mamma sy moet solank ‘n paar lekker CD’s en dergelik bymekaar maak. Ek gaan my ou klanktoerusting by die kêffie se skuur optel. Vanaand wys ek die nuwe boorling wat ís musiek.
Hardegat bliksem gee toe nie op nie. Ek vermoed hy het gedurende Oom Boetie se polka, sy Cortina se luidsprekers ook aan sy huisstelletjie gekoppel, want Lady Gaga sing soos ‘n swanger speenvark wat in ‘n pendoring getrap het.
So gaan dit die hele aand aan. Hy speel ietsie van Black Eyed Peas en ek ietsie van David Kramer. Rihanna afgewissel met Carika Keuzenkamp. Britney Spears en oorle Sias Reyneke op ‘n stadium in duet. Snoop Dog sing op Kruitjie-roer-my-nie se wysie. Al harder en harder. Net sodra die mannetjie dink hy het my in ‘n hoek, sit ek nog ‘n speaker by. Op agt speakers tuimel sy DSTV skottel van sy stellasie af en my geyser bars. Op tien speakers moet ek en Mamma op die oorblywende twee tuinstoele sit, sodat hulle nie ook weghop nie.
Op elf speakers troef ek die klein rampokker heeltemal uit sy sokkies uit met ‘n duet van Jurie Els en Patricia Lewis. Dit laat sy Fokkofpolisiekar finaal fokkof en daar is ‘n doodse stilte toe Jurie klaar dankie gesê het. Dominee staan nader en sê ‘n dankgebed en die polisie klim weer in hulle voertuie. Een van ons ander buurmanne kom met Brakanjan en een van ons tuinstoele aangestap. Mamma en Klein Twak sukkel van die dak af. Daar is weer vrede en stilte in die buurt.
Hieronder is ‘n foto uit ‘n promosiepamflet uit my musiekdae, seker so 15 jaar terug geneem.
This entry was posted in Uncategorized and tagged Afrikaans, humor, staaltjies. Bookmark the permalink.	← Klein Twak word twee
20 Responses to ‘n Oog vir ‘n oog
Bella sê:	2011/04/10 om 00:06	Nee kyk hierdie lag van my het ek so nodig gehad..thx daarvoor.
Antwoord	Jan Twak sê:	2011/04/10 om 08:20	Altyd ‘n plesier om ‘n wangspier te trek!
Antwoord	Madelie Human sê:	2011/04/13 om 20:06	Ai, Jan, ek het jou hulp sooo nodig. My bure het ‘n nuwe hi-fi, ‘n angle grinder en ‘n industriële stofsuier. My klanksisteem staan nie ‘n kat se kans nie!! Ek kry nie ‘n steek werk gedoen nie is gereed om my polse af te kou.
Antwoord	Ingrid Marais sê:	2011/04/08 om 07:12	Great, so met ‘n lawaai is jy terug. Ek like, ek like sommer baie, dink daar is tye wanneer ek daai speakers nogal goed sou kon gebruik. Sommer so onwillekeurig het die prentjie van Macaulay Culkin op daai dvd van oorle MJ in my kop gekom waar die speakers ook die praatwerk gedoen het 😆 Dankie vir die lag en lekker vredevolle naweek vir julle 😆
Antwoord	Jan Twak sê:	2011/04/08 om 09:59	Selle daar by jou Ingrid!
Antwoord	Charms sê:	2011/04/07 om 13:45	Jis Jan jy was so lank stil en nou kom jy terug met so verskriklike geraas. Ek hoop die toerusting het hulle weg gevind terug stoor toe.
Antwoord	Jan Twak sê:	2011/04/08 om 09:59	Ek kyk eers wie is my volgende bure!
Antwoord	bileamdonkie sê:	2011/04/07 om 10:14	Jan Twak, dit is Dominee hier. Broer, ek sal met jou moet kom praat- jou klein stront van ‘n buurman, jou naaste, se musieksmaak klink vir Dominee baie beter as joune! Nou ja, Dominee stem saam met jou oor die broertjie se voertuig, selfs ‘n Shitty Golf sou beter wees. Op ‘n ligter trant as die kerkraad eers verdaag het- my kamermaat het op ‘n stadium Kovsies se buitelig klankstelsel hanteer, baie jare gelede. Daardie klankstelsel was gereeld in ons kamer. En as die manne van de Wet en Verwoerd so ernstig sit en studeer om 23h00, dan word die speakers uitgedra om hulle bietjie te bemoedig- ek dink Annelie van Rooyen se Ek Lewe was nommer 1, gevoel deur verskeie ander diere- en voertuiggeluide in stereo. Dit was darem maar baie lekker om raasgat te wees toe ons jonk was, dat almal van jou kennis kan neem.
Antwoord	Jan Twak sê:	2011/04/08 om 09:58	Dominee! Ramstein is reguit van die hel. Een akkoord op hul kitare sal jou hele ewigheid besoedel!
Ek self was in Karee UOVS. Saam met die klanktoerusting was daar ook ‘n massiewe stel tromme!
Antwoord	Adoonsie sê:	2011/04/07 om 08:23	Bly om te sien jy leef nog. Lanklaas van jou gehoor.
Ek het ook op n stadium in my lewe met klank gespeel. Nooit regtig my eie goed gehad nie , maar ek het die voorreg gehad om met SUKOVS se toys te speel in die Sand en en Andre.
Antwoord	Jan Twak sê:	2011/04/08 om 09:55	Ek het gereeld in die Sand en André gespeel, maar ongelukkig nooit met hulle grand goeters nie.. Die akkoestiek is so goed daar mens kan regkom met ‘n baie klein stelletjie.
Antwoord	toortsie sê:	2011/04/07 om 07:49	Wys hom, boetie, wys hom!
My dogter het altyd gesê sy wil nog eendag met ‘n baie grand motor deur die dorp ry, vensters afgedraai en KLASSIEKE MUSIEK luid speel. Ek wonder darem…
Antwoord	Jan Twak sê:	2011/04/08 om 09:53	Ek glo tog Jurie Els gaan meer indruk skep…
Antwoord	Nena sê:	2011/04/06 om 22:07	Baie skerp! Jan en Plaasjuppie.
Antwoord	Jan Twak sê:	2011/04/08 om 09:53	Jip, daar is darem nou weer stoele as julle weer kom kuier:)
Antwoord	Krista sê:	2011/04/06 om 21:10	Klink my jy en die BB se H3 kan kopstukke gesels . . hy draai ook die speakers op die boonste verdieping so na die bure se kant toe en vergas hulle op Pantera se “F*ck you” of so iets – dit kom in die lirieke voor – dat die buurvrou by die muur staan en dit agterna skreeu – na sy kant toe nogal!
En dit nadat sy die hele wetterse nag tot watter tyd haar bes probeer het om sy badkamerteëls te laat afval!
Antwoord	PlaasJuppie sê:	2011/04/06 om 17:21	Ek het eintlik nogal so klein bietjie simpatie met die knaap, sovêr die die raaskar aangaan in elk geval. Sien, die enigste ding wat ‘n rit in een van daai rook-en-kook Cortina’s semi- verteerbaar gemaak het is as jou klank hard genoeg was om die kar se rattles uit te doof. Met die musiek by sy huis is die mannetjie op sy eie. As jy saam met die groot honde wil hardloop….
Anyway…gaan oortuig tog net vir oom Kosie in die volgende blok dat hy maar uit sy bomskuiling kan kom, dit was toe nie WWIII nie. En as jou tuinstoele sulke groenes is, ek het een in ‘n mielieland gesien lê so 3 kilos buite die dorp…Bloem se kant toe.
Antwoord	Jan Twak sê:	2011/04/08 om 09:52	Dankie vir die verwysing, ek het die tuinstoel gekry. Nee, die Cortina is geen verskoning nie, daai ‘mags’ is meer geld as my Isuzu!
Antwoord	Son sê:	2011/04/06 om 16:33	Ek vee nou eers die trane af van al die lag! 😆 My dogter het op ‘n stadium ‘n kêrel gehad met so ‘n raas motor, net dit was ‘n Nissan. Hy het ook sy broek so hanggat ge’skip’ en ons het maar hard gebid dat die kys moet sneuwel. Gelukkig werk gebed nog 😈
Antwoord	Jan Twak sê:	2011/04/08 om 09:51	Soms loop gebed en ‘n haelgeweer hand aan hand…